Il-proġett Inizjattiva ACT għall-Iżvilupp ta’ Kapaċità Umanitarja fil-Volontarji ta’ Għajnuna tal-UE, immexxi minn Stichting Interkerkelijke Organisatie Voor Ontwikkelingssamenwerking, (In-Netherlands), laqqa’ konsorzju mdaqqas ta’ organizzazzjonijiet minn pajjiżi fosthom l-Etjopja, in-Nepal, l-Uganda u l-Bangladesh. Permezz ta’ taħlita ta’ tagħlim elettroniku, valutazzjonijiet ta’ kapaċità organizzattiva u pjani u taħriġ dwar it-tħejjija għad-diżastri u l-bini tar-reżiljenza, fost attivitajiet oħra, is-sħab fil-proġett ħadmu biex jiksbu r-rekwiżiti taċ-ċertifikazzjoni tal-inizjattiva Voluntiera tal-Għajnuna tal-UE u biex jibnu l-kapaċitajiet umanitarji u jsaħħu l-ħiliet ta’ tmexxija tal-NGOs lokali u nazzjonali f’pajjiżi suxxettibbli għad-diżastri.

Il-proġett Volontarjat fl-Għajnuna Umanitarja - Organazzazzjonijiet li Jilqgħu l-Volontarji (Volunteering in Humanitarian Aid — Host Organisations), immexxi minn Association France Volontaires (Franza), inkluda attivitajiet favur it-titjib tar-reżiljenza tal-komunitajiet permezz tal-bini ta’ kapaċità ta’ volontarji lokali u wassal għal ħidma għaċ-ċertifikazzjoni ta’ organizzazzjonijiet li jilqgħu l-voluntiera billi tejjeb il-ġestjoni tal-volontarjat u żviluppa kultura ta’ “volontarjat umanitarju”. Minbarra l-għan li s-sħab fi proġett jiġu ċertifikati bħala organizzazzjonijiet li jibagħtu u jilqgħu l-volontarji taħt l-inizjattiva Voluntiera tal-Għajnuna tal-UE, il-proġett irnexxielu jqawwi l-kapaċità tagħhom li jaħdmu bħala sħab fi ħdan l-istruttura tal-konsorzju tal-proġett Voluntiera tal-Għajnuna tal-UE u li jibbenefikaw minn aċċess għal netwerks f’organizzazzjonijiet oħra.

Assistenza Teknika

Il-proġett Assistenza Teknika għall-Organizzazzjonijiet ta’ Għajnuna Umanitarja mill-Ewropa Ċentrali u tal-Lvant li Twassal għall-Mobilizzazzjoni ta’ Voluntiera (Technical Assistance for Humanitarian Aid Organisation from Central Eastern Europe to Enable Efficient Deployment of Volunteers), immexxi minn Polska Akcja Humanitarna Fundacja (il-Polonja), laqqa’ organizzazzjonijiet mill-Polonja, r-Repubblika Ċeka, l-Estonja u s-Slovakkja. Il-mira ċentrali tal-proġett kienet li tingħata assistenza lill-konsorzju fil-proċess ta’ ċertifikazzjoni ta’organizzazzjonijiet li jibagħtu voluntiera skont il-qafas tal-inizjattiva Voluntiera tal-Għajnuna tal-UE. Wettaq taħriġ iffokat li rriżulta f’żieda fl-għadd ta’ persuni mħarrġa fir-riżorsi umani, il-ġestjoni tal-volontarjat, il-ġestjoni tal-konoxxenza u l-ġestjoni tal-proġetti. Objettiv ieħor kien li jsir titjib fil-ġestjoni tal-konoxxenza fi ħdan kull organizzazzjoni sabiex l-għarfien akkwistat ma jintilifx minħabba r-rotazzjoni tal-persunal, u tiġi ffaċilitata d-disseminazzjoni tal-għarfien u l-esperjenza fost l-impejgati u l-voluntieri.

It-tisħiħ tal-Kapaċità tar-Riżorsi umani għall-Ġestjoni tal-Volontarjat u r-Rispons Umanitarju, (Strengthening Human Resource Capacity for Volunteer Management and Humanitarian Response), immexxi minn Concern Worldwide (l-Irlanda), kellu bħala mira t-tisħiħ tas-sistemi tar-riżorsi umani tal-organizzazzjonijiet li jibagħtu l-voluntiera biex tittejjeb il-kapaċità tal-organizzazzjonijiet li jipparteċipaw fil-qasam tal-ġestjoni tal-voluntarjat u b’hekk jintlaħqu l-istandards ta’ ċertifikazzjoni tal-Voluntiera tal-Għajnuna tal-UE u jiġu kondiviżi t-tagħlim u l-esperjenza mill-inizjattiva Voluntiera tal-Għajnuna tal-UE. Is-sħab fil-konsorzju saru organizzazzjonijiet ċertifikati li jibagħtu l-voluntiera u bħalissa qegħdin jieħdu sehem fi proġetti li jimmobilizzaw il-Voluntiera tal-Għajnuna tal-UE.